О Б Р А З Л О Ж Е Њ Е

I. ПРАВНИ ОСНОВ ЗА ДОНОШЕЊЕ УРЕДБЕ

Правни основ за доношење ове уредбе садржан је у одредбама члана 123. тачка 3. Устава Републике Србије, а у вези са Законом о потврђивању Финансијског уговора између Републике Србије и Европске инвестиционе банке „Зајам за општинску и регионалну инфраструктуру” („Службени гласник РС - Међународни уговори”, број 42/09) и Законом о потврђивању Финансијског уговора између Републике Србије и Европске инвестиционе банке „Зајам за општинску и регионалну инфраструктуру Б” („Службени гласник РС - Међународни уговори”, број 108/09).

II. РАЗЛОЗИ ЗА ДОНОШЕЊЕ УРЕДБЕ

Народна скупштина је донела Закон о потврђивању Финансијског уговора између Републике Србије и Европске инвестиционе банке „Зајам за општинску и регионалну инфраструктуру” („Службени гласник РС - Међународни уговори”, број 42/09) и Законо потврђивању Финансијског уговора између Републике Србије и Европске инвестиционе банке „Зајам за општинску и регионалну инфраструктуру Б” („Службени гласник РС - Међународни уговори”, број 108/09).

Законом о буџету Републике Србије за сваку буџетску годину, на разделу Министарства привреде, опредељује се део средстава зајма по основу оба наведена уговора а за потребе реализације инфраструктурних пројеката од локалног и регионалног значаја.

Крајњи рок за алоцирање средстава зајма по основу наведених уговора је децембар 2017. године, а рок повлачења и трошења алоцираних средстава зајма истиче 2019. године.

Имајући у виду наведене рокове алоцирања, односно повлачења и трошења средстава зајма, потребно је да Влада донесе ову уредбу на основу које би се обезбедило благовремено и оптимално предузимање свих неопходних активности како би се целокупна преостала, односно неискоришћена средства зајма по основу наведених уговора у потпуности искористила до истека уговорених рокова, за потребе реализације инфраструктурних пројеката од локалног и регионалног значаја.

III. OБЈАШЊЕЊЕ ОСНОВНИХ И ПОЈЕДИНАЧНИХ РЕШЕЊА

У Уводним одредбама (члан 1.) ове уребе наводи се предмет њеног уређивања и ближе појашњење појмова инфраструктурних пројеката и поступка спровођења подршке унапређења локалне и регионалне инфраструктуре - Градимо заједно.

У глави II ове уредбе (члан 2.) утврђује се циљ и намена средстава зајма за подршку унапређења локалне и регионалне инфраструктуре.

У глави III ове уредбе утврђују се елементи поступка избора пројеката, и то: јавни позив, учешће у суфинансирању пројекта, ко може бити подносилац пријаве пројекта, поступак пријаве пројекта и образовање и задатак Комисије за оцењивање и одабир пројеката.

У глави IV ове уредбе дефинишу се услови за доделу средстава зајма.

У глави V ове уредбе дефинишу се критеријуми за оцељивање и одабир пројеката.

У глави VI ове уредбе дефинише се поступак расподеле и коришћења средстава, и то: поступак алоцирања, повлачења и трошења средстава зајма и поступак доношења Одлуке о расподели и коришћењу средстава за подршку унапређења локалне и регионалне инфраструктуре - Градимо заједно.

У глави VII ове уредбе наводи се поступак реализације одабраних пројеката који обухвата спровођење поступка јавне набавке, закључење уговора и праћење реализације одабраних пројеката.

Чланом 14. предвиђено је да ова уредба ступа на снагу наредног дана од дана објављивања у „Службеном гласнику Републике Србије”.

IV. ФИНАНСИЈСКА СРЕДСТВА ЗА РЕАЛИЗАЦИЈУ УРЕДБЕ

Поступак спровођења подршке унапређења локалне и регионалне инфраструктуре - Градимо заједно врши се преосталим средствима зајма по основу финансијских уговора „Зајам за општинску и регионалну инфраструктуру” и „Зајам за општинску и регионалну инфраструктуру Б”. Средства за 2017. годину предвиђена су на Разделу 20 - Министарство привреде, Програм 1505 - Регионални развој, Функција 411 - Општи економски и комерцијални послови, Пројекат 4001 - Подршка развоју локалне и регионалне инфраструктуре, апропријација економске класификације 511 - Зграде и грађевински објекти, док ће износ средстава за 2018. и 2019. годину бити утврђен буџетом Републике Србије за предметну буџетску годину, на разделу Министарства привреде.

V. РАЗЛОЗИ ЗА СТУПАЊЕ НА СНАГУ УРЕДБЕ НАРЕДНОГ ДАНА ОД ДАНА ОБЈАВЉИВАЊА

Разлози за ступање на снагу ове уредбе наредног дана од дана објављивања у „Службеном гласнику Републике Србије”, произлазе из чињенице да је неопходно да се преостала средства зајма оптимално искористе до истека уговорених рокова, што подразумева хитно спровођење низа активности предвиђених овом уредбом у циљу избора инфраструктурних пројеката, односно њихове реализације и стављањa у функцију.